《次韵和颍昌叶翰林 目病废读书》
宋代·程俱

空华信无根，遗迹故非足。如公三万卷，碨磊贮心曲。

中虚自昭旷，不必岩电目。纳芥本无难，胶弦端可续。

亡书共推张，断简当问束。笑谈针左盲，指顾命骚仆。

岂知穷巷士，眼暗发将秃。短檠黮无光，默坐守幽独。

正当黜聪明，岂复分句读。便便了无庸，但有孝先腹。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。